Aansoeke oop vir deelname aan internasionale projek - Bolander Lifestyle
Home News Aansoeke oop vir deelname aan internasionale projek
Aansoeke oop vir deelname aan internasionale projek
Gevestigde of opkomende skrywers is welkom om deel te neem aan hierdie internasionale teksskryfprojek.
TEKSTMARKT, 'n unieke teksskryfprojek tussen Nederland en Suid-Afrika, wil skeppende skryfwerk aanmoedig met 'n nuwe aanlyn program.
Die Klein-Karoo Nasionale Kunstefees (KKNK), die Nederlandse ambassade in Suid-Afrika, Dutch Performing Arts ('n program van die Fonds Podiumkunsten NL), DutchCulture en die Nederlandse Filmfonds.
Luidens 'n persverklaring deur die KKNK uitgereik, sal die TEKSTMARKT, nie net fokus op skeppende vaardighede en nuwe tekste vir die teater en rolprente nie, dit sal ook 'n kulturele uitruiling tussen twee lande op verskillende vastelande wees.
"Nederland en Suid-Afrika word verbind deur die geskiedenis. Hoewel die twee lande op die oog af wêrelde uitmekaar is, is hulle nie sonder betekenisvolle ooreenkomste nie," sê Hugo Theart, artistieke direkteur van die KKNK.
"Dit is hiermee in gedagte dat die eerste tema vir die projek gekies is as THE OTHER / DE ANDER / DIE ANDER. Die projek is nie net 'n wonderlike geleentheid vir skrywers om hul vaardighede te slyp en hul teksidees te ontwikkel nie, dis ook 'n gulde kans om skeppende mense en denkers uit verskillende vastelande te stimuleer en 'n maatskaplik bewuste denkwyse en begrip van 'die ander' aan te wakker."
Han Peters, die Nederlandse ambassadeur in Suid-Afrika, sê oor die projek: "Die interkontinentale kulturele samewerking tussen Nederland en Suid-Afrika sal nie net nuwe tekste tot gevolg hê nie, met 'n bietjie geluk sal nuwe vennootskappe ook aangegaan word."
Registreer vir die gratis dinkskrum met sprekers van albei lande wat die tema van die projek sal bespreek. Dit vind vanaf Maandag 13 tot Vrydag 17 September 2021, aanlyn plaas.
Die spertyd vir voorstelle is Maandag 27 September 2021.Besoek kknk.co.za vir nog inligting of stuur 'n WhatsApp na +27 (65) 285 2337.